**Evaluering – Kulturstyrelsen. Februar 2016.**

|  |
| --- |
| 1. **Projektnavn** |
| Mit Rum for Læring og Oplevelser  – samarbejde mellem biblioteker og folkeskoler 2014-2015. |
| 1. **Projektnummer** |
| JOURNALNUMMER: 2013-02 01 98 ID: 154 Pinkode: 26 23 14 76 84 01 |
| 1. **Projekttid (fra og til)** |
| Marts 2014 – Januar 2016. |
| 1. **Baggrund (kort)** |
| Biblioteker og skoler i Struer, Lemvig, Rebild, Thisted, Skive, Nyborg, Ikast-Brande kommuner samt Dansk Central Bibliotek for Sydslesvig har stået overfor fælles udfordringer om børns kulturelle og digitale dannelse i forhold til den nye skolereform, der trådte i kraft d. 1. august 2014. Ud fra skolereformens indsatsområder har parterne samarbejdet om at finde gode, fælles overgange i tilbuddene mellem folkebibliotek og skolebibliotek – tilpasset barnets alder. Parterne har kort sagt undersøgt og udviklet feltet mellem skolebibliotekernes læringsfokus og folkebibliotekernes oplevelsesfokus.  Udgangspunktet er børns kulturmøder, læsning og digitale læring uanset om det sker gennem skolebiblioteket eller folkebiblioteket. Parterne har udviklet og lært undervejs. Ideerne er afprøvet i lokalområderne. Det har været en lærende proces med workshops og faglige seminarer undervejs. Både danske og finske erfaringer er hentet ind i projektet, hvis overordnede formål har været:  At give et sammenhængende kultur- og læringstilbud til børn i skolealderen  At give 5 gode anbefalinger til fremtidens biblioteksbetjening af børn  At skitsere forskellige samarbejdsplatforme til inspiration for andre skoler og biblioteker. |
| 1. **Effekter (forventede vs opnåede)** |
| Og formålene har vi fået indfriet til fulde. Vi har afslutningsvist udarbejdet en mindre publikation, som beskriver metoder, de konkrete lokale projekter, opnåede effekter og gode råd til andre biblioteker og skoler.  Vores succeskriterier er også blevet indfriet:   * Alle kommuner har etableret en samarbejdsplatform mellem bibliotek og skole. Der er dog forskelle på omfanget og graden af samarbejder – men hovedsagen er, at der i alle kommuner er tale om intensiveret dialog og samarbejde. * Alle kommuner har afprøvet mindst 2 nye ideer og givet inspiration til nye integrerede biblioteker. (Publikationen s. 16-41) * Endvidere har vi udarbejdet konkrete bud på fremtidige kompetencer hos medarbejdere, der vil arbejde med betjening af børn. (Publikationen s. 39)   Der er dog også en enkelt ting, vi ikke har nået:   * Vi havde en ambition om at indgå i lokale digitale strategier i samarbejde med lokale It-undervisere på skolerne og i rådhusene. Vi må bare erkende, at vi var for tidligt ude: Et naturligt tværgående It-samarbejde kommer ikke op at stå før skolernes og folkebibliotekernes It-systemer bliver sammenkørte. Og det sker som bekendt først for de fleste kommuners vedkommende i løbet af 2017. |
| 1. **Overordnet tilfredshed (var det anstrengelserne værd)** |
| Både styregruppen og projektgruppen er enige om, at det har været et berigende forløb både fagligt og socialt. En fælles studietur til Holluf Pile v Odense, Ørbæk v Nyborg og Blik i Græsted var en rigtig fin start på hele projektforløbet. Vi har været heldige (eller dygtige) til at planlægge og gennemføre de faglige workshop og seminarer undervejs – ligesom den fælles studietur til Finland i foråret 2015 gav et værdifuldt udbytte for deltagerne. Der er meget at bygge videre på, som det også fremgår af publikationens perspektivafsnit s. 49-50.  Endvidere har vi fået virkelig fine og meget tilfredsstillende tilbagemeldinger fra mange konferencedeltagere i vores afsluttende evalueringskonference på Remisen i Brande d. 28. januar, 2016. En værdig afslutning, som vi alle er godt tilfredse med. |
| 1. **Hvad har vi lært af projektet?** |
| Mange ting – som er uddybende beskrevet i publikationen s. 40-48.  Nogle vigtige konkrete erfaringer er:   * Bibliotekerne skal være de opsøgende i forhold til samarbejdet for at udvikle dette. Men netop i denne 2 årige projektperiode har det været vanskeligt for bibliotekerne at få møder i stand og få tid ude i skolerne til at udvikle sammen med de enkelte lærere. Mange lærere har endnu ikke fundet sig selv oven på skolereformen. Måske var vi for tidligt på den? * Mange lærere/skoler ved ikke, hvad biblioteksfolk kan. Derfor må bibliotekerne blive langt bedre til at formidle deres kompetencer og blive skarpe på, hvilken merværdi, de kan tilføre skolerne. * Bibliotekerne skal lære at tænke serviceydelser ind i de konkrete læringsmål på de enkelte trin. * Biblioteker og skoler skal turde samspillet med hinanden. * Samarbejdsmodeller skal skrives ind i bibliotekernes og skolernes strategiplaner. * Ledelserne i biblioteket og i skolerne skal bakke op om samarbejdet. |
| 1. **Kan projektet duplikeres af andre?** |
| JA, det er jo hele ideen med vort projekt.  De otte samarbejdspartnere har dog ikke nået at afprøve/kopiere hinandens projekter indenfor projektperioden. Men der er udviklet ideer og afprøvet konkrete læringsforløb, der er lige til at gå til- også for andre aktører udenfor projektet. Projektets resultater er kort sagt: Meget praktisk anvendelige. |
| 1. **Dato og navn** |
| 12.2.2016.  Konsulent Hanne Marie Knudsen og Kultur- og Bibliotekschef Martin Lundsgaard-Leth |